“หุ้นเอเชีย” ผันผวน นลท.ชะลอลงทุน หลังหลายตลาดปิดทำการช่วง “ตรุษจีน”
“หุ้นเอเชีย” ผันผวน! นลท.ชะลอการลงทุน โดยตลาดหลายแห่งทำการเนื่องในเทศกาลตรุษจีน ซึ่งตลาดหุ้นจีนปิดทำการตั้งแต่วันที่ 31 ม.ค.-4 ก.พ. นี้
31 ม.ค. 2565

ผู้สื่อข่าวรายงานว่า ตลาดหุ้นเอเชียเปิดผันผวนในวันนี้ ขณะที่ตลาดหุ้นจีนและตลาดหุ้นเกาหลีใต้ปิดทำการเนื่องในเทศกาลตรุษจีน
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 26,690.60 จุด ลดลง 26.74 จุด หรือ -0.1% และดัชนี HSI ตลาดหุ้นฮ่องกงเปิดวันนี้ที่ 23,624.14 จุด เพิ่มขึ้น 74.06 จุด หรือ +0.31%
ส่วนตลาดหุ้นจีนปิดทำการเนื่องในเทศกาลตรุษจีน ตั้งแต่วันที่ 31 ม.ค.-4 ก.พ. นี้
ด้านนักลงทุนซึมซับข้อมูลเศรษฐกิจจีน หลังจากที่สำนักงานสถิติแห่งชาติจีน (NBS) รายงานเมื่อวานนี้ว่า ดัชนี PMI ภาคการผลิตเดือนม.ค. อยู่ที่ระดับ 50.10 ชะลอตัวลงจากระดับ 50.30 ในเดือนธ.ค. 2564 เนื่องจากดัชนีย่อยบางดัชนีชะลอตัวลง
ขณะที่ดัชนีผู้จัดการฝ่ายจัดซื้อ (PMI) ภาคบริการเดือนม.ค. อยู่ที่ระดับ 51.10 ลดลงจากระดับ 52.70 ในเดือนธ.ค. โดยปัจจัยที่ทำให้ดัชนีชะลอตัวลงมาจากการระบาดของไวรัสโควิด-19 สายพันธุ์โอมิครอนในหลายพื้นที่ของจีน
อย่างไรก็ดี ดัชนีที่เคลื่อนไหวเหนือระดับ 50 บ่งชี้ว่า ภาคบริการของจีนยังคงมีการขยายตัว
สำหรับข้อมูลเศรษฐกิจในภูมิภาคที่มีกำหนดรายงานวันนี้ ได้แก่ การผลิตภาคอุตสาหกรรม ยอดค้าปลีก และความเชื่อมั่นผู้บริโภคเดือนม.ค. ของญี่ปุ่น